स्वास्थ्य एवं परिवार कल्याण मंत्रालय में सचिव सुश्री प्रीति सूदन ने कहा आज मुझे यह घोषणा करते हुए खुशी हो रही है कि भारत अगले महीने नवंबर 2019 से ट्रिपल ड्रग थेरेपी (आईडीए) का चरणबद्ध उपयोग बढ़ाने के लिए तैयार है और हम इस बीमारी से प्रभावित जिलों में इस रोग से ग्रसित समुदायों द्वारा उच्च स्तर का अनुपालन सुनिश्चित करते हुए राज्य सरकारों तथा अपने साझेदारों के साथ मिलकर कार्य कर रहे हैं। वर्ष 2000 में विश्व स्वास्थ्य संगठन द्वारा जारी लसीका तंत्र वाले हाथीपांव के उन्मूलन के लिए शुरू किए जाने वाले विश्व कार्यक्रम के मद्देनजर भारत सहित विश्व भर के इस रोग से पीड़ित देशों ने दोहरी रणनीति अपनाई है। इसके तहत हाथीपांव निरोधक दो दवाओं (डीईसी और एलबेनडेजॉल) के इस्तेमाल तथा अंग विकृति प्रबंधन तथा विकलांगता रोकथाम शामिल हैं।